Lisa 2

Tehniline kirjeldus Sotsiaalkindlustusameti väikehanke „Täienduskoolitus tööks psüühikahäire ja intellektipuudega vanemaga perelepituse erijuhtumi protsessis”

1. **TAUSTAINFORMATSIOON**

23. novembril 2021 võttis Riigikogu vastu Riikliku perelepitusteenuse seaduse[[1]](#footnote-1), mis jõustus 1. septembril 2022 ning on aluseks riikliku perelepitusteenuse pakkumisel. Seadusega töötati välja riikliku perelepitusteenuse regulatsioon, mille eesmärk on vanemate lahkumineku korral võimaldada neil sõlmida laste heaolust lähtuvad kokkulepped lapse elukorraldust puudutavates küsimustes nii kohtuväliselt kui ka varajases faasis kohtumenetluse ajal. Lisaks perelepituse baaskoolitusele (160 akadeemilist tundi) ning lapse kaasamise koolitusele (40 akadeemilist tundi) vajavad perelepitajad täiendõpet, mis võimaldaks perelepitajal töötada erijuhtumitega, millest ühe osa moodustab töö psüühikahäire või intellektipuudega vanematega. Riikliku perelepitusteenuse seadus § 11 lg 1 p 3 sätestab perelepituse erijuhu, kus ühel või mõlemal lepitusosalisel on psüühikahäire või intellektipuue. Seejuures võib perelepitaja erijuhtude korral kaasata lepituskohtumistel osalema teise perelepitaja, kes toetab lepitusmenetluse läbiviimist.

Psüühilise erivajadusega lapsevanemate täienduskoolituse eesmärk on tagada perelepitajatele vajalik ettevalmistus erijuhtumitega töötamiseks. Erijuhtumitega töötamine eeldab oskust kasutada tavapärasest erinevaid suhtlustehnikaid ning oskusi mitmekülgsemates olukordades toime tulla. Protsessis on oluline, et nii perelepitajatel kui ka perelepitusteenuse koordinaatoritel oleksid vajalikud teadmised ja oskused, et lepitusmenetlust tulemuslikult läbi viia. Erijuhud määratletakse teenuse taotlemise protsessis. Sotsiaalkaitseministri määrus perelepitaja koolitused[[2]](#footnote-2) (2022) sätestab eesmärgi, et täienduskoolituse õppekava peab tagama erijuhuga lepitusmenetlust läbiviivale perelepitajale vajaliku ettevalmistuse tööks psüühilise erivajadusega inimesega ning andma ülevaate levinumatest psüühikahäiretest, sealhulgas psüühikahäire ja intellektipuudega vanema peamistest probleemidest perelepituses, samuti erinevatest tehnikatest lepitusmenetluse läbiviimisel. Määrus sätestab täienduskoolituse mahuks 60 akadeemilist tundi ning tingimuse, et koolitus koosneb viiest moodulist.

Ajavahemikul 24.11.2023 kuni 01.12.2023 viidi riiklike perelepitajate ning Sotsiaalkindlustusameti perelepitusteenuse koordinaatorite hulgas läbi ankeetküsitlus, mille eesmärk oli täienduskoolitusvajaduse kaardistamine. Küsimustik edastati 33 perelepitajale ning kuuele koordinaatorile. Saajatest vastas küsimustikule kokku 74,4% ehk 29 isikut, kellest 24 on riiklikud perelepitajad ning 5 perelepitusteenuse koordinaatorid. Perelepituses esinevate väljakutsetena (70% vastanutest) on esile toodud vaimse tervise häirete või probleemide esinemine, sh kalduvus depressiivsusele, suitsiidsetele mõtetele. Mitme perelepitaja poolt on kirjeldatud, et perelepituse protsessis esineb väljakutseid seoses vanema puuduliku oskusega oma emotsioone või käitumist kontrollida. Lisaks on kirjeldatud ootamatult esinenud ärritatust, agressiivsust, emotsionaalset labiilsust, ebavõrdsust, suutmatust teavet vastu võtta jms. **Täienduskoolituselt oodatakse praktilisi oskusi ja teadmisi, kuidas psüühikahäire või intellektipuudega vanemaga perelepitusteenuse protsessis töötada ning kaasnevaid väljakutseid lahendada.**

1. **OODATAV TULEMUS**

Hankelepingute täitmise tulemusena on:

* 1. koostöös hankijaga valminud psüühikahäire ja intellektipuudega vanemaga perelepitusteenusel töötamiseks ettevalmistava täienduskoolituse kirjeldus, mis sisaldab koolituse sisukirjeldust, ülevaadet koolitajatest, moodulite põhist õppemeetodite kirjeldust ja ülevaadet koolituse õppematerjalidest ja ajakavast;
  2. koostöös hankijaga koondatud riiklikele perelepitajatele vajalikku ettevalmistust tagav ning töötamise aluseks olev juhendmaterjal (vastavalt mooduli(te) teema(de)le);
  3. läbi viidud täismahus täienduskoolitus kahes koolitusgrupis;
  4. koostöös hankijaga viidud läbi esimese koolitusgrupi järgselt täienduskoolituse vahehindamine;
  5. koolitusel osalenud perelepitajatel ja koordinaatoritel on vajalik ettevalmistus töötamaks psüühikahäire ja intellektipuudega vanemaga perelepituses.

1. **TÄIENDUSKOOLITUSE EESMÄRK**

Koolituse läbinud osaleja mõistab psüühikahäire või intellektipuudega vanema eripärasid ning oskab perelepitust psüühikahäire ja intellektipuudega vanemaga läbi viia.

1. **SIHTGRUPP**

Riikliku perelepitusteenuse osutajad (01.01.2024 seisuga 34 lepingulist partnerit) Sotsiaalkindlustusameti perelepitusteenuse koordinaatorid (01.01.2024 seisuga 6 koordinaatorit ja 1 juhtivkoordinaator).

1. **TÄIENDUSKOOLITUSE KIRJELDUS JA MAHT**

Täienduskoolitus moodustab eesmärgistatult ja sobivate õpimeetodite abil terviku ning annab õppijale psüühikahäire ja intellektipuudega vanemaga töötamiseks praktilised tööriistad.

5.1 **Täienduskoolituse maht ja moodulid**

2024. aastal viiakse läbi täismahus täienduskoolitus kahes eestikeelses grupis. Ühe koolitusgrupi täpne suurus sõltub koolitusgrupi täituvusest, mis selgub hankemenetluse järgselt ning on eelduslikult u 20 inimest. Täienduskoolituse maht on 60 akadeemilist tundi ning koosneb viiest alljärgnevast moodulist, millele võib edukas pakkuja esitada täiendavaid ettepanekuid.

**I moodul:** Psüühikahäire ja intellektipuue – müüdid, eelarvamused ja peamised tekkepõhjused.

**Maht:** 8 akadeemilist tundi.

* Psüühikahäire ja intellektipuude olemus, erinevused.
* Eelarvamused ja müüdid.
* Peamised tekkepõhjused.
* Traumakogemuse mõju.

**II moodul:** Ülevaade levinumatest psüühikahäiretest ja nende sümptomitest – kuidas neid ära tunda, millised on kaasnevad piirangud ja ressursid.

**Maht:** 8 akadeemilist tundi.

* Peamised psüühikahäired.
* Psüühikahäire ja intellektipuudega kaasnevad käitumuslikud, tundmuslikud, kehalised sümptomid jt märgid.
* Psüühikahäire ja intellektipuudega kaasnevad piirangud.

**III moodul:** Psüühikahäire ja intellektipuudega vanemate peamised probleemid perelepituse kontekstis – suhtlemist takistavad ja soodustavad tegurid.

**Maht:** 8 akadeemilist tundi.

* Intellektipuudega kaasnevad väljakutsed perelepituse protsessis.
* Psüühikahäirega kaasnevad väljakutsed perelepituse protsessis.
* Vajalikud eelteadmised perelepitusteenuse läbiviimiseks.

**IV moodul:** Psüühikahäire ja intellektipuudega vanemate toetamine perelepituses – suhtlemise põhireeglid, tehnikad, suhtlemiskeskkonna loomine, tugiisiku (usaldusisiku) kaasamine, turvalisuse tagamine.

**Maht:** 16 akadeemilist tundi.

* Toetava ja usaldusväärse suhtluskeskkonna ettevalmistamine.
* Kontakti loomine psüühikahäire ja intellektipuudega vanemaga.
* Suhtlemistehnikad ja põhireeglid psüühikahäire ja intellektipuudega kliendiga.
* Käitumine agressiivse, ähvardava kliendiga.
* Käitumine kõrge konfliktiolukorra puhul.
* Osapoolte turvalisuse tagamine perelepitusteenusel.

**V moodul:** Perelepitust toetavad tehnikad – enesehoid, kaaslepitus ja vahelduvlepitus psüühikahäire või intellektipuudega vanemaga.

**Maht:** 16 akadeemilist tundi, 4 akadeemilist tundi iseseisvat tööd.

* Perelepitaja enesehoid ja eneseregulatsioon.
* Kaaslepitus (protsessis osaleb kaks perelepitajat).
* Vahelduvlepitus (*shuttle mediation*).
* Tehnikate eripärad ja kasutamine perelepituse protsessis.

5.2 **Täienduskoolituse õpiväljundid**

Pakkujal tuleb lähtuda eesmärgist, et täienduskoolituse läbinud õppija:

* mõistab peamisi psüühikahäire ja intellektipuude tekkepõhjuseid ning psüühikahäire peamisi ilminguid;
* mõistab peamisi psüühikahäire ja intellektipuudega vanema väljakutseid perelepituse protsessis;
* loob vajalikud eeltingimused psüühikahäire või intellektipuudega vanemaga suhtlemiseks;
* rakendab psüühikahäire ja intellektipuudega vanemaga suhtlemisel sobivaid tehnikaid, sh reguleerib suhtlust, juhib ja vahendab läbirääkimist psüühikahäire ja intellektipuudega vanema osalusel;
* hindab ja põhjendab, millal ei ole lepitusprotsessi läbiviimine takistavate tegurite tõttu võimalik;
* viib läbi lepitusprotsessi psüühikahäire ja intellektipuudega lapsevanemaga ning rakendab vajadusel kaaslepitust.

5.3 **Õppemeetodid**

Õppemeetodid kirjeldatakse valitud mooduli(te) põhiselt pakkumuse esitamise ajal pakkuja poolt. Pakkujal tuleb õppemeetodite kirjeldamisel ja sobivuse põhjendamisel lähtuda järgnevatest põhimõtetest:

* lähtumine tänapäevastest täiskasvanukoolituse põhimõtetest ning meetoditest;
* koolitus toetab teooria praktilist kinnitamist, sh erinevate praktiliste ülesannete kasutamine, sh grupi- ja/või paarisharjutused, tagasisidestamine ja võimalus enesereflektsiooniks;
* koolituse vältel aktiivset osalust toetavate meetodite kasutamine (sh grupi- ja juhtumiarutelud, kaasuste lahendamine ja protsessi läbimäng);
* kaasuste lahendamisel fookuse seadmine lahendustele orienteeritusele tuginedes igapäevastele reaalsetele väljakutsetele;
* meetodid soodustavad omavahelise kogemuse jagamist, teistelt õppimist ja parimate praktikate omandamist kasutades grupi maksimaalset potentsiaali.

5.4 **Praktiline, iseseisev töö ja hindamiskriteeriumid**

Edukal pakkujal on kohustus kasutada täienduskoolitusel praktilisi ülesandeid. Koolituse kogumahu hulka tuleb arvestada praktilised ülesanded, mille kasutamine tuleb eduka pakkuja poolt kirjeldada ning iseseisev töö, mille maht on 4 akadeemilist tundi. Iseseisev töö koosneb enesereflektsioonist ja omandatud teadmiste analüüsimist ning selle seostamisest perelepituse protsessiga. Iseseisev töö tuleb koolitusel osalejal esitada viimase mooduli lõpus ning koolituse lõpumoodulit läbiviiva koolitaja kohustus on enne arve esitamist anda iseseisvale tööle kirjalik tagasiside. Täienduskoolituse lõpetamise tingimuseks on osalemine kontaktõppe moodulites 95% ning iseseisva töö nõuetekohane esitamine. Iseseisev töö loetakse nõuetekohaselt esitatuks kui õppija käsitleb enesereflektsioonis täienduskoolitusel õpitut (sh käsitleb suhtlemistehnikaid psüühikahäirete ja intellektipuudega kaasnevate sümptomite ja võimalike probleemidega perelepituses) ning oskab välja tuua võimalikke probleemilahendusi, tuginedes nii olemasolevatele teadmistele kui ka praktilistele oskustele.

1. **TÄIENDUSKOOLITUSE LÄBIVIIMISEGA SEONDUVAD NÕUDED**

Koolitusteenust hangitakse eraldi moodulite kaupa ehk väikehange on jagatud osadeks (I moodul; II moodul; III moodul; IV moodul; V moodul). Kui mõnele osale ühtegi pakkumust ei laeku, siis on hankijal õigus viia konkreetse mooduli osas läbi kordushange.

* 1. Täienduskoolitus ja materjalid peavad olema eesti keeles.
  2. Pakkuja võib teha pakkumuse valitud ja sobivatele moodulitele ehk ühele, mitmele või kõigile moodulile.
  3. Pakkumuse võivad esitada mitu pakkujat ühiselt. Sel juhul peavad pakkujad lepingu sõlmimise ja täitmisega seotud toimingute tegemiseks volitama enda hulgast esindaja.
  4. Pakkumuse võivad esitada nii juriidilised kui ka füüsilised isikud. Juhul kui moodulile puuduvad nõuetele vastavad pakkumused, on hankijal õigus viia antud mooduli osas läbi kordushange.
  5. Täienduskoolituse moodulid peavad olema praktilise suunitlusega ja andma sihtrühmale lisaks teoreetilistele teadmistele praktilisi oskuseid ja tööriistu perelepituse läbiviimiseks psüühikahäire või intellektipuudega vanemaga.
  6. Koolituse läbiviimise asukoha korraldab Sotsiaalkindlustusamet ning teavitab sellest koolitajaid. Koolitused viiakse läbi kontaktõppena Sotsiaalkindlustusameti füüsilises koolitusruumis Tallinnas.
  7. Täienduskoolitus esimesele koolitusgrupile peab täismahus olema läbi viidud 1. juuliks 2024. Enne teisele koolitusgrupile täienduskoolituse läbiviimist kogub hankija tagasiside ning ettepanekud koolitusel osalenutelt. Koostöös koolitajatega analüüsitakse tulemusi ja vajadusel kohandatakse saadud tulemustest lähtuvalt täienduskoolituse õppekava. Koolitajal on kohustus arutelust osa võtta.
  8. Edukas pakkuja tagab ise koolituse läbiviimiseks vajalikud tarkvaralised programmid ning kannab vajadusel nendega seotud kulud (sh kasutusõigus) ise.
  9. Koolitustega seotud transpordikulusid Sotsiaalkindlustusamet lisaks ei hüvita. Pakkuja peab arvestama, et kulu sisaldub pakkumuses esitatud kogumaksumuse hinnas ühe koolitusgrupi kohta.
  10. Täienduskoolituse mooduli täpne sisu, kasutatavad õppemeetodid ja planeeritavad õppematerjalid tuleb kooskõlastada hankijaga, kelle ettepanekutega peab Edukas pakkuja arvestatama.
  11. Sotsiaalkindlustusameti perelepitusteenuse tiimi juhil, nõunikul ja peaspetsialistil on võimaldatud viibida täienduskoolitusel kohapeal, monitoorida ning anda koolitajatele jooksvalt tagasisidet, millega koolitajatel on kohustus arvestada.
  12. Hankedokumendis ja lepingus seatud tingimuste täitmist hindab hankija koolitusel osalejate tagasiside ja koolituse vaatlushindamise käigus.
  13. Täienduskoolituse läbiviimisel juhindutakse hankija soovitustest ja juhistest eesmärgiga tagada kvaliteetne ja nõuetekohane täienduskoolitus.
  14. Hankija viib läbi ja kogub koolitusel osalejatelt kirjaliku tagasiside hiljemalt kümme päeva pärast täienduskoolituse lõppu ja pool aastat pärast koolituse läbimist.
  15. Hiljemalt viie tööpäeva jooksul pärast hankelepingu sõlmimist toimub esmane kohtumine, millel osalevad lepingu poolte esindajad. Hankelepingu täitmisega seotud kohtumised toimuvad virtuaalkeskkonnas kui pooled ei lepi kokku teisiti. Esimesel kohtumisel lepitakse kokku moodulite ja tegevuste täpne täienduskoolituse ajakava, juhendmaterjali koostamise täpsemad tingimused ning muud teenuse dokumenteerimisega seotud küsimused.
  16. Täienduskoolitus viiakse läbi vastavalt koostatud ajakavale.

1. **ÕPPEMATERJALID JA NÕUDED**
   1. Edukas pakkuja tagab osalejatele õppematerjalid, mille hulgas on nii koolitusmooduli(te) läbiviimisel kasutatavad õppematerjalid kui ka korrektne juhendmaterjal perelepitajale erijuhtumiga (psüühikahäire ja intellektipuudega vanemaga) edasiseks töötamiseks.
   2. Õppe ja juhendmaterjal peab põhinema Eesti seadusandlusel, Eesti riikliku perelepituse baaskoolituse programmil ja Eesti spetsialistide senisel tööpraktikal.
   3. Enne õppe- ja juhendmaterjalide koostamist tutvub koolitaja perelepitusteenuse kirjelduse ja tööprotsessiga.
   4. Õppe- ja juhendmaterjali koostamisel tuleb kasutada Sotsiaalkindlustusameti poolt ette antud dokumentide põhjasid.
   5. Materjalide koostamisel tuleb arvestada hankija tagasiside ja ettepanekutega ning nendest lähtuvalt õppematerjale kohandada.
   6. Edukas pakkuja esitab täismahus valitud mooduli(te) õppe- ja juhendmaterjalid e-kirja teel hankijale hiljemalt 5 tööpäeva enne vastava koolitusmooduli toimumist.
   7. Edukas pakkuja, kes on esitanud pakkumise õppekava V moodulile, koostab osaleja õpingu lõpetamise aluseks oleva sobiva iseseisva töö koos kirjeldusega ning edastab selle osalejatele täitmiseks. Iseseisva töö maht on 4 akadeemilist tundi ning loetakse nõuetekohaselt esitatuks kui õppija käsitleb enesereflektsioonis täienduskoolitusel õpitut (sh käsitleb suhtlemistehnikaid psüühikahäirete ja intellektipuudega kaasnevate sümptomite ja võimalike probleemidega perelepituses) ning oskab välja tuua võimalikke probleemilahendusi, tuginedes nii olemasolevatele teadmistele kui ka praktilistele oskustele. Iseseisva töö nõuetekohase esitamise hindab koolitaja ning annab osalejale töö kohta vähemalt kahe lausega kirjaliku tagasiside.
   8. Materjalid vastavalt valitud mooduli(te)le tuleb esitada hankijale digitaalsel kujul.
   9. Juhendmaterjali täpne sisu ja maht tuleb kooskõlastada ja kokku leppida hankijaga koosolekul. Juhendmaterjali nõuetekohaselt viidatud sisu on minimaalselt 2500 sõna ja sisaldab Eesti ja rahvusvahelist teadus- ja tõenduspõhist materjali, praktikute kogemusi.
   10. Nii õppematerjalid kui ka juhendmaterjal peab olema eesti keeles, järgitud on akadeemilist kirjatava ning materjalid on viidatud korrektselt vastavalt APA viitamissüsteemile.
   11. Hankijal on õigus kontrollida esitatud tööd ning kasutada plagiaadituvastussüsteeme.
   12. Õppe- ja juhendmaterjalide loomisel ja kasutamisel on eduka pakkuja poolt järgitud kõiki autoriõiguse nõudeid. Kõik varalised autoriõigused antakse töö vastuvõtmisega üle Sotsiaalkindlustusametile. Hankijale üleantavate materjalide kasutamine hankija poolt valitud viisil ei riku ühegi kolmanda isiku autoriõigusi ega muid intellektuaalse omandi õigusi. Tasu varaliste õiguste ülemineku eest sisaldub pakkumuse hinnas ning täiendavaid tasusid hankija ei maksa.
2. **NÕUDED EDUKALE PAKKUJALE**

Edukas pakkuja osaleb täienduskoolituse ja õppekava arendustegevustes ning tööprotsessides:

* 1. Lepinguperioodil vastavalt vajadusele osalemine arenduskoosolekutel, mis toimuvad veebikohtumisena. Arenduskoosolekud on hanke lahutamatu osa ning hanke võitnud koolitajatele kohustuslikud. Arenduskoosolekuid koordineerib Sotsiaalkindlustusamet ja toimumise kuupäevad teatatakse ette vähemalt 10 tööpäeva. Koosolek toimub enne esimesele grupile läbiviidavat täienduskoolitust ja selle järgselt. Esmase arenduskoosoleku hulka kuulub valitud mooduli(te) põhjal eduka pakkuja poolt välja töötatud õppe- ja juhendmaterjali üle vaatamine, vajadusel täiendamine ja kohandamine. Muud arutelukohtumised lepitakse lepingu poolte vahel kokku vastavalt täiendavale vajadusele.
  2. Edukas pakkuja peab tutvuma teiste koolitajate töö ja ettepanekutega (sh moodulite sisu, õppemeetodid ja -materjal jm).
  3. Koostöös teiste koolitajatega peab edukas pakkuja vajaduse ilmnemisel kohandama moodulit teiste täienduskoolituse moodulitega siduvamaks ja vältimaks korduvaid ülesandeid, praktikaid või teooriat.
  4. Koolitaja võib kaasata mooduli läbiviimiseks ja hankija poolt soovitud nõuete täitmiseks teise nõutud kvalifikatsiooni olemasoluga koolitaja.
  5. Koolitaja pädevused peavad olema põhjendatud ja tõendatud ning hankijale selgelt nähtuv pakkumisele lisatud dokumentidest. Hankijal on vajadusel õigus kontrollida esitatud andmete õigsust, lepingute täitmist jm ja küsida pakkujalt juurde lisadokumente või andmeid.

1. **NÕUDED SEOTUD DOKUMENTIDELE**
   1. Osalejatelt kogub õppepäevade ja moodulite põhiselt andmeid edukas pakkuja ning edastab need hankijale. Kogutavad andmed on: nimi, kontaktandmed, amet ning allkirjastatud osaluslehed. Andmeid tuleb koguda ka nende isikute kohta, kes mistahes põhjusel koolituse katkestasid. Andmete kogumiseks vajalikud vormid koostab hankija ja esitab koolitajale.
   2. Koolitusele registreerimise korraldab kohapeal koolitaja koostöös hankijaga hankija poolt etteantud vormil. Registreerimislehed tuleb täita igal koolituspäeval osalemise kohta. Registreerimislehtedele tuleb lisada ka koolitajate allkirjad. Koolitaja esitab registreerimislehed hankijale hiljemalt koos arve esitamisega.
   3. Koolitusel osalejatele väljastab tunnistuse koolituse läbimise kohta hankija. Koolituse lõpetamise tingimuseks on osalemine kontaktõppe moodulites 95% ning iseseisva töö nõuetekohane esitamine.
   4. Koolitaja hindab enesereflektsiooni ülesande täitmist järgneva (hindamiskriteerium) alusel: iseseisev töö on nõuetekohaselt esitatud kui õppija käsitleb enesereflektsioonis täienduskoolitusel õpitut (sh käsitleb suhtlemistehnikaid psüühikahäirete ja intellektipuudega kaasnevate sümptomite ja võimalike probleemidega perelepituses) ning oskab välja tuua võimalikke probleemilahendusi, tuginedes nii olemasolevatele teadmistele kui ka praktilistele oskustele. Koolitaja edastab hiljemalt kümne tööpäeva jooksul pärast viimast koolituspäeva hankijale nimekirja nõuetekohaselt õppekava täitnud õppijatest, kellele hankija tunnistused väljastab.

1. Riikliku perelepitusteenuse seadus. 2021. [*https://www.riigiteataja.ee/akt/RPLS*](https://www.riigiteataja.ee/akt/RPLS) [↑](#footnote-ref-1)
2. Perelepitaja koolitused. Sotsiaalkaitseministri määrus. 2022. [*https://www.riigiteataja.ee/akt/125082022001*](https://www.riigiteataja.ee/akt/125082022001) [↑](#footnote-ref-2)